|  |
| --- |
| ethnosimo-aade-gr |

Αθήνα, 18 Νοεμβρίου 2024

**ΔΕΛΤΙΟ ΤΥΠΟΥ**

**ΑΑΔΕ: Ολοκληρώθηκαν οι εργασίες του 17ου Διεθνούς Φόρουμ Φορολογικών Διοικήσεων του ΟΟΣΑ στην Αθήνα**

Με επιτυχία ολοκλήρωσε τις εργασίες του το Διεθνές Φόρουμ Φορολογικών Διοικήσεων (FTA) του ΟΟΣΑ, που έλαβε χώρα στην Αθήνα από τις 13 έως τις 15 Νοεμβρίου. Στο συνέδριο συμμετείχαν επικεφαλής φορολογικών διοικήσεων από 53 χώρες και εκπρόσωποι διεθνών οργανισμών, επιχειρήσεων και ακαδημαϊκών ιδρυμάτων.

Κατά τη διάρκεια του φετινού συνεδρίου, με θέμα τον μετασχηματισμό των φορολογικών διοικήσεων παγκοσμίως, οι συμμετέχοντες συζήτησαν και συμφώνησαν σε μια σειρά από φιλόδοξες πρωτοβουλίες για την:

* υποστήριξη του ψηφιακού μετασχηματισμού,
* ενίσχυση της βεβαιότητας του φορολογικού συστήματος,
* ενδυνάμωση της συνεργασίας σε παγκόσμιο επίπεδο,
* πρόκληση της ηγεσίας και την προώθηση της ισορροπίας και της διαφορετικότητας των φύλων.

Ειδικότερα τα κύρια σημεία που αναλύθηκαν κατά τη διάρκεια του φόρουμ ήταν η:

* Ανάπτυξη πιλοτικών έργων για την υποστήριξη αυτοματοποιημένης και ασφαλούς ανταλλαγής πληροφοριών μεταξύ φορολογικών διοικήσεων και τρίτων, καθώς και η εμβάθυνση της ανταλλαγής γνώσεων και η αξιόπιστη χρήση της Τεχνητής Νοημοσύνης, με στόχο την ενθάρρυνση των επενδύσεων στον ψηφιακό μετασχηματισμό.
* Υποστήριξη στην εφαρμογή του παγκόσμιου ελάχιστου φόρου και η ενίσχυση του πλαισίου φορολογικής βεβαιότητας για τη μεγιστοποίηση της συμμόρφωσης και την ελαχιστοποίηση των φορολογικών διαφορών.
* Επέκταση των συλλογικών προσπαθειών για την αύξηση της αποτελεσματικότητας του φορολογικού συστήματος, μέσα από συνεργασία με περιφερειακούς φορολογικούς οργανισμούς καθώς και η δέσμευση των φορολογικών διοικήσεων για την προώθηση της διαφάνειας στην ηγεσία και της διαφορετικότητας των φύλων.

Ο Πρόεδρος του FTA, Επίτροπος Bob Hamilton, αναφερόμενος στο αντικείμενο του φετινού συνεδρίου, τόνισε πώς τα νέα τεχνολογικά εργαλεία και η ψηφιοποίηση της οικονομίας προσφέρουν μοναδικές ευκαιρίες για τη μείωση του φορολογικού κενού και των βαρών συμμόρφωσης διεθνώς, καθώς και για την επίτευξη φορολογικής βεβαιότητας, ενώ παράλληλα επεσήμανε την ανάγκη για στενή συνεργασία μεταξύ των φορολογικών διοικήσεων, τόσο των ανεπτυγμένων όσο και των αναπτυσσόμενων χωρών, των επιχειρήσεων και άλλων ενδιαφερομένων μερών.

Από την πλευρά της, η Manal Corwin, Διευθύντρια του Κέντρου Φορολογικής Πολιτικής και Διοίκησης του ΟΟΣΑ, αναφέρθηκε στην τεράστια δυναμική του ψηφιακού μετασχηματισμού, όπως ορίζεται στο όραμα «Φορολογική Διοίκηση 3.0» του FTA, τόσο για τη φορολογία όσο και για την ευρύτερη οικονομία, ενώ επεσήμανε την ανάγκη ανεύρεσης κοινού τόπου, ώστε όλες οι φορολογικές διοικήσεις παγκοσμίως να μπορούν να επωφεληθούν και να συμμετάσχουν στο έργο αυτό.

Ο Διοικητής της Ανεξάρτητης Αρχής Δημοσίων Εσόδων, Γιώργος Πιτσιλής, στο περιθώριο των συζητήσεων του Συνεδρίου, επεσήμανε: «Είμαστε ιδιαίτερα ευτυχείς που η Ελλάδα φιλοξένησε το 17ο Διεθνές Φόρουμ των Φορολογικών Διοικήσεων του ΟΟΣΑ. Η Αθήνα αποτέλεσε το ιδανικό σκηνικό για να συζητήσουμε τις προκλήσεις και τις ευκαιρίες που αντιμετωπίζουν οι φορολογικές διοικήσεις, εν μέσω ραγδαίων τεχνολογικών εξελίξεων. Η συμμετοχή κορυφαίων φορολογικών εμπειρογνωμόνων από όλο τον κόσμο καταδεικνύει τη σημασία που αποδίδεται σε αυτές τις συναντήσεις.

Η ΑΑΔΕ δεσμεύεται να συμβάλει ενεργά στην υλοποίηση των αποφάσεων που ελήφθησαν κατά τη διάρκεια του συνεδρίου. Στόχος μας είναι να καταστήσουμε την ελληνική φορολογική διοίκηση ακόμη πιο δυναμική, αποτελεσματική και δίκαιη, αξιοποιώντας τις βέλτιστες διεθνείς πρακτικές».

